Formandens skriftlige beretning for 2017.

Herstedvester grundejerforenings

Generalforsamling den 6.marts 2018.

Året 2017, vil blive husket som året med mange forslag til ombygninger og nybygninger i landsbyen. Det var også året hvor vi fortsatte arbejdet med den ”bevarende” lokalplan for landsbyen og drøftelse af nybyggeri på Hjørnegårdsgrunden.

Der har været afholdt 7 bestyrelsesmøder i årets løb; hvor stort set hele bestyrelsen og suppleanten har mødt frem hver gang og bearbejdet sagerne i en god dialog.

Affaldsafhentning ved husene er nu i normal gænge og tilsyneladende uden de store problemer? ”Minimizere” kan afhentes i agendacentret.

Lokalplansagen for landsbyen, herunder fastlæggelse af bevaringsværdige huse arbejder vi for ikke at skulle afvente godkendelse af byggeprojekt på Hjørnegårdsgrunden. Der har været afholdt en del møder med kommunens planafdeling, hvor bestyrelsen har peget på vores ideer og intentioner for den fremtidige udvikling i Herstedvester Landsby. Flere møder forventes i løbet af året.

Hjørnegårdsgrunden (Herstedvesterstræde 4+6) har været solgt til og forhandlet med ECO-Village. Der blev tilsyneladende ikke opnået enighed om købet/salget af grunden, så kommunen vil sandsynligvis foretage et nyt udbud.

Bakkegården (Herstedvesterstræde 56 m.fl.) vil måske blive omdannet med 5 nye rækkehuse/ejerlejligheder i den bagerste del, som tidligere har været anvendt til erhverv med udenlandsk beboelse. Bestyrelsen har set og accepteret forslaget.

Horsholmgården (Storstræde 21-23) har søgt og fået tilladelse til ombygning til 13 rækkehuse til familieboliger i forskellige størrelser. Beboelsen i nr. 23 er frastykket som selvstændig enhed. Bestyrelsen har set og accepteret forslaget.

Herstedly, tidligere Vestergården (Herstedvesterstræde 49) er solgt i dette år og sat pænt i stand til ejers beboelse og nogle udlejningsværelser (B&B) samt kontor med konferencelokale i sidebygningen. Bestyrelsen har været på besøg hos de nye ejere og accepteret den ønskede brug.

Smedien (Storstræde 49) er tænkt ombygget til beboelse, så der bliver 2 familieboliger på ejendommen, som så skal udstykkes til 2 selvstændige matrikler. Bestyrelsen har set og accepteret forslagene; på betingelser. Ombygning og godkendelse forudsætter skelændring, som afventes. I den forbindelse er bestyrelsen blevet opmærksom på uklare forhold omkring ejerskabet af ”gadejordene” og skellets placering mod Storstræde 49.

Nyt hus og ombygning (Storstræde 37 og 47) er kommet til i 2017. Grundejerforeningen ønsker til lykke med de flotte resultater.

Økonomien er der styr på; og der henvises til regnskabet og dets behandling på generalforsamlingen. Nogle grundejere betaler ikke kontingent og enkelte tidligere betalere har valgt at melde sig ud. Der er rykket for manglende betaling, og bestyrelsen gør ikke yderligere, da ikke alle har tinglyst medlemspligt. Måske kommer det i den nye lokalplan.

Der er i tidligere år givet tilskud til fastelavns-tøndeslagning i forsamlingshuset. I 2017 afholdtes der ikke tøndeslagning i eller ved forsamlingshuset, så grundejerforeningen indgik et samarbejde med og gav tilskud til kirken og menighedsrådet, så landsbyens børn og andre kunne deltage i fastelavns-tøndeslagning m.m. i rytterskolens have.

Hjemmesiden: herstedvestergrundejerforening.dk – er efter min mening nem at finde rundt på og bruges forhåbentligt jævnligt af mange. Alle referater og kommunale oplysninger m.m. ligger her til gennemsyn.

En del ejendomme har dog ikke oplyst en mailadresse og enkelte har meldt sig ud af foreningen, så de modtager derfor ikke oplysninger og indkaldelser fra grundejerforeningen.

Det er tidligere oplyst, at landsbyen, ligesom resten af kommunen, skal have ny vejbelysning og måske nye master, som vi endnu ikke ved hvad bliver. Møder med vores deltagelse er i gang og I hører mere når vi ved noget. Landsbymøde kan forventes. Eksempler på gadelamper kan ses på Gl.Landevej ved Storagergård.

Justeringer og forskønnelser i landsbyen er i løbet af året blevet drøftet og aftalt med kommunens vej- og parkafdeling. Bumpet ud for Hv.st. 19 er fjernet og andre tiltag med især plantebeskæringer sker i nærmeste fremtid rundt om i landsbyen. Der drøftes fortsat fartdæmpning.

Tak til bestyrelsen og andre for godt samarbejde i 2017.

6.marts 2018.

Jens-Erik Larsen.